East Riding of Yorkshire

| Sijainti | 
Yorkshire ja HumberEnglantiYhdistynyt kuningaskunta |
| Pääkaupunki | 
Beverley (en)View and modify data on Wikidata  |
| Pinta-ala | 
2 480 km2 (2016)View and modify data on Wikidata  |
| Hallinnolliset osat | 
East Riding of Yorkshire (d)Kingston upon Hullin kaupunki (d)View and modify data on Wikidata  |
| Väkiluku | 
602 000 as. (2020)View and modify data on Wikidata  |
| Asukastiheys | 
243 as./km2 (2020) |
| Perustettu | 
1. huhtikuuta 1996View and modify data on Wikidata  |
| Edeltäjä | 
Humberside (en)View and modify data on Wikidata  |
| NUTS | 
UKE12View and modify data on Wikidata  |
| Verkkosivusto | 
-View and modify data on Wikidata  |

Kartta

|  |  |
| --- | --- |
| Koordinaatit | 
53° 55′ 00″ P, 0° 30′ 00″ LView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**East Riding of Yorkshire** (myös **North Humberside** ja **East Yorkshire**) on muodollinen kreivikunta Yorkshiren ja Humberin alueella Koillis-Englannissa. Se ulottuu Yorkshire Woldsin kukkuloilta pohjoisessa Humberjoelle etelässä ja Pohjanmereltä idässä Derwentjoelle lännessä. Historiallisesti se oli osa Yorkshiren kreivikuntaa. Muodollinen kreivikunta muodostettiin vuonna 1996, jolloin Humbersiden hallinnollinen ja muodollinen kreivikunta lakkautettiin ja East Riding of Yorkshiren ja Kingston upon Hullin yhtenäishallintopiirit perustettiin. East Ridingin yhtenäishallintopiiri on pinta-alaltaan suurin Englannissa, ja sen hallinnollisena keskuksena toimii Beverleyn kaupunki. Vuonna 2020 muodollisen kreivikunnan alueella arvioitiin elävän noin 602 000 ihmistä.

Maantiede
---------

Flamborough Headin rantakallioita.
East Riding of Yorkshiren kreivikunnan leveys idästä länteen on noin 82 kilometriä, pituus pohjoisesta etelään 68 kilometriä ja pinta-ala 2 479 neliökilometriä. Sitä ympäröivät North Yorkshire luoteessa, Pohjanmeri idässä, Lincolnshire etelässä ja South Yorkshire lounaassa.

Yorkshire Woldsin kukkulat ulottuvat puolikaaren muotoisena alueena Flamborough Headin kallioilta kreivikunnan koillisosassa Humberin estuaariin lähelle Broughin kaupunkia. Kukkulat kohoavat korkeimmillaan 240 metrin korkeuteen ja viettävät loivasti kohti Holdernessin alankoa kaakossa ja kohti Derwent-, Ouse- ja Airejokien laaksoja lounaassa. Woldsien rinteet ovat paljaat ja tuuliset, ja niiden kuivaa liitukivestä muodostunutta kallioperää peittää vain ohut kerros maata.

Holdernessin alanko päättyy helposti rapautuviin savijyrkänteisiin Pohjanmeren rannikolla, missä eroosio on vakava ongelma Spurn Headistä pohjoiseen. Rooman valtakunnan ajoista lähtien useita kyliä ja niitä ympäröiviä peltoja on sortunut mereen. Hornsean ja Withernsean lomakohteet on suojattu aalloilta kalliilla suojavalleilla. Humberjoen kuljettama liete on tukkinut estuaarin rannoilla useita pieniä satamia, kuten Hedonin, jonne vuorovesi ulottui vielä keskiajalla. Osa lietemaista, esimerkiksi Sunk Island, on otettu viljelykäyttöön. Myös Derwent-, Ouse- ja Airejokien varsilla sijaitsevia suoalueita on kuivatettu pelloiksi.

East Riding of Yorkshire on Yhdistyneen kuningaskunnan kuivimpia paikkoja ilmastoltaan. Paikoitellen vuotuinen sademäärä jää alle 600 millimetriin.

Historia
--------

Toripäivä Beverleyssä.
Keskiajalla Woldsien karut rinteet ja kreivikunnan soiset tasangot olivat harvaanasuttuja ja niillä harjoitettiin pääasiassa lampaiden laiduntamista. Hullin satama vaurastui villakaupan ansiosta. Kun soita alettiin kuivattaa 1700-luvulla, muodostui kreivikunnasta Englannin tärkeimpiä viljelyseutuja ja sen väkiluku kääntyi nousuun. Yorkshiren ja Itä-Midlandsin teollistumisen myötä Hullista tuli alueen tärkein satamakaupunki 1800-luvulla. Se on yhä kreivikunnan suurin kaupunki.

Hallinto
--------

East Riding of Yorkshire oli hallinnollinen kreivikunta vuosina 1889–1974, ja se kuului vuosina 1974–1996 Humbersiden hallinnolliseen ja muodolliseen kreivikuntaan. Vuonna 1996 siitä tehtiin oma muodollinen kreivikuntansa, jonka alueella on kaksi itsenäistä yhtenäishallintopiiriä, East Riding of Yorkshire ja Kingston upon Hull. Lordiluutnantti Susan Cunliffe-Lister on edustanut Ison-Britannian kuningatarta kreivikunnassa joulukuusta 2005 lähtien.

### Osa-alueet

East Riding of Yorkshiren muodollisen kreivikunnan alueella sijaitsevat seuraavat hallinnolliset alueet:

East Riding of Yorkshiren aluehallinto1. taso: Hallintopiirit2. taso: Kunnat

| Hallinnon taso | Väkiluku (2020) | Lähde | Kartalla |
| --- | --- | --- | --- |
| East Riding of Yorkshire \* | 343 000 |  | 1 |
| Kingston upon Hullin kaupunki \* | 259 000 |  | 2 |
| \* Yhtenäishallintopiiri |

East Riding of Yorkshiren yhtenäishallintopiiri jakaantuu edelleen 168 kuntaan *(civil parish)*, joilla on omat kunnan- tai kaupunginvaltuustonsa. Kunnat edustavat asukkaitaan paikallishallinnon ylempiin tasoihin nähden, tuottavat paikallisia palveluja ja pyrkivät parantamaan kunnan elintasoa. Ne voivat järjestää asukkailleen esimerkiksi vapaa-ajankeskuksia, puistoja, viljelypalstoja, bussikatoksia, julkisia jäteastioita ja parkkialueita.

Talous
------

East Riding of Yorkshire on yhä enimmäkseen maaseutua. Seudulla viljellään viljaa, sokerijuurikasta, vihanneksia ja rehua ja kasvatetaan kotieläimiä, erityisesti sikoja ja siipikarjaa. Suurin osa kreivikunnan väestöstä elää Hullissa ja sen esikaupungeissa Beverleyssä, Cottinghamissa, Kirk Ellassa ja Hesslessä, missä tärkeimpiä elinkeinoja ovat telakka-, elintarvike- ja kemianteollisuus. Myös Pohjanmeren öljy ja maakaasu ovat merkittäviä kreivikunnan taloudelle – Easingtonissa on maakaasuterminaali ja Hornseassa maanalaisia varastotiloja.

Liikenne
--------

Humberin silta on Ison-Britannian pisin riippusilta, jonka pisin jänneväli on 1 410 metriä.
### Tiestö

Moottoritie M62 kulkee East Riding of Yorkshiren eteläosien poikki ja yhdistää Hullin Leedsiin, Manchesteriin ja Liverpooliin. Vuonna 1981 valmistunut Humberin silta paransi kreivikunnan liikenneyhteyksiä muualle Englantiin huomattavasti. Se on Ison-Britannian pisin ja yksi maailman pisimmistä riippusilloista.

### Rautatiet

Hullista johtaa rata länteen Leedsiin ja pienempi rata rannikkoa pitkin pohjoiseen Scarboroughiin.

### Lauttaliikenne

Hullista liikennöi lauttoja Rotterdamiin Alankomaissa ja Zeebruggeen Belgiassa.

Väestö
------

Vuonna 2020 East Riding of Yorkshiren muodollisessa kreivikunnassa oli noin 602 000 asukasta ja seuraavat yli kymmenentuhannen asukkaan asutuskeskukset:

| Asutuskeskus | Hallinnollinen alue | Väkiluku (2020) | Lähde |
| --- | --- | --- | --- |
| Kingston upon Hull | Kingston upon Hull | 288 000 |  |
| Bridlington | East Riding of Yorkshire | 35 000 |  |
| Beverley | East Riding of Yorkshire | 31 000 |  |
| Goole | East Riding of Yorkshire | 23 000 |  |
| Cottingham | East Riding of Yorkshire | 15 000 |  |
| Hessle | East Riding of Yorkshire | 15 000 |  |
| Brough | East Riding of Yorkshire | 14 000 |  |
| Driffield | East Riding of Yorkshire | 13 000 |  |

Tunnukset
---------

### Lippu

East Riding of Yorkshiren lipussa on siniseen ja vihreään halkoisella pohjalla valkoinen Yorkin ruusu. Sininen symboloi kreivikunnan sijaintia meren läheisyydessä ja vihreä sen hedelmällisiä viljelysmaita. Lippu valittiin seikkailija Andy Strangewayn Flag Instituten kanssa vuonna 2013 järjestämässä kilpailussa, ja sen suunnitteli kirkburnilainen Trevor Appleton poikansa Thomaksen kanssa. Lippu otettiin viralliseen käyttöön 18. huhtikuuta 2013.

### Kreivikuntapäivä

East Ridingin kreivikuntapäivää vietetään elokuun 24. päivänä orjakauppaa kiihkeästi vastustaneen parlamentaarikko William Wilberforcen muistoksi.

### Nimikkokukka

Yorkshire puddingeja ruskean kastikkeen kera.
East Ridingilla ei ole omaa nimikkokukkaa; sen sijaan koko historiallisen Yorkshiren nimikkokukaksi valittiin vuonna 2004 kissankello Plantlife International -järjestön pitämässä yleisöäänestyksessä.

### Perinneruoat

East Ridingissa syödään samoja perinneruokia kuin muualla Yorkshiressä, esimerkiksi:

* *Yorkshire pudding* – suolainen vanukas, joka tarjoillaan Yorkshiressä yleensä alkuruokana ruskean kastikkeen kera;
* *Stand pie* – hyytelöidyllä porsaanjauhelihalla täytetty piirakka;
* *Yorkshire curd tart* – juustomassalla ja korinteilla täytetty murotaikinapiirakka;
* *Yorkshire slab cake* – soodalla kohotettu ja siirapilla ja hedelmillä maustettu kakku.

Lähteet
-------

1. 1 2 3 4 5 6 7 8 9 10  East Riding of Yorkshire *Encyclopaedia Britannica*. Viitattu 25.5.2019. (englanniksi)
2. 1 2 3  The Local Government Changes for England (Miscellaneous Provision) Order 1996 The National Archives. Viitattu 25.5.2019. (englanniksi)
3. 1 2 3 4 5 6  Brinkhoff, Thomas: United Kingdom: Administrative Division (Counties and Districts) - Population Statistics, Charts and Map *City Population*. Viitattu 22.5.2022. (englanniksi)
4. ↑  Great Circle Mapper (East Riding of Yorkshiren leveys) *gcmap.com*. Viitattu 30.5.2019. (englanniksi)
5. ↑  Great Circle Mapper (East Riding of Yorkshiren korkeus) *gcmap.com*. Viitattu 30.5.2019. (englanniksi)
6. ↑  Jacobs, Frank: 40 Ways to Carve Up England *Big Think*. Viitattu 30.5.2019. (englanniksi)
7. 1 2  Yorkshire – East Riding Flag *British County Flags*. Viitattu 25.5.2019. (englanniksi)
8. ↑  Lord-Lieutenant East Riding of Yorkshire Council. Viitattu 25.5.2019. (englanniksi)
9. ↑  Parish and town councils (Kohta *How many parish and town councils are there in the East Riding?*) East Riding of Yorkshire Council. Viitattu 25.5.2019. (englanniksi)
10. ↑  All About Local Councils (PDF) (sivut 4–5) The National Association of Local Councils.  Arkistoitu 8.10.2020. Viitattu 25.5.2019. (englanniksi)
11. ↑  Highways England (PDF) *assets.publishing.service.gov.uk*. Viitattu 1.6.2019. (englanniksi)
12. ↑  National Rail Route Diagram (PDF) *nationalrail.co.uk*. Viitattu 1.6.2019. (englanniksi)
13. ↑  Hull to Rotterdam P&O Ferries. Viitattu 1.6.2019. (englanniksi)
14. ↑  Hull to Zeebrugge P&O Ferries. Viitattu 1.6.2019. (englanniksi)
15. ↑  Brinkhoff, Thomas: Kingston upon Hull (Unitary District, Yorkshire and the Humber, United Kingdom) - Population Statistics, Charts, Map and Location *City Population*. Viitattu 22.5.2022. (englanniksi)
16. 1 2 3 4 5 6 7  Brinkhoff, Thomas: East Riding of Yorkshire (Unitary District, Yorkshire and the Humber, United Kingdom) - Population Statistics, Charts, Map and Location *City Population*. Viitattu 22.5.2022. (englanniksi)
17. ↑  Yorkshire – East Riding Day *British County Flags*. Viitattu 25.5.2019. (englanniksi)
18. ↑  Kirby, Alex: UK counties choose floral emblems  5.5.2004. BBC News. Viitattu 25.5.2019. (englanniksi)
19. ↑  Yorkshire Pudding *Foods of England*. Viitattu 25.5.2019. (englanniksi)
20. ↑  Stand Pie *Foods of England*. Viitattu 25.5.2019. (englanniksi)
21. ↑  Yorkshire Curd Tart *Foods of England*. Viitattu 25.5.2019. (englanniksi)
22. ↑  Yorkshire Slab Cake *Foods of England*. Viitattu 25.5.2019. (englanniksi)

Aiheesta muualla
----------------

* Kuvia tai muita tiedostoja aiheesta **East Riding of Yorkshire** Wikimedia Commonsissa

* East Riding of Yorkshire Council (yhtenäishallintopiiri)
* Visit Hull & East Yorkshire (Arkistoitu – Internet Archive) (matkalusivusto)